Truman: Is dit die einde?
Onderwerp: Truman: Is dit die einde? Sun Aug 08, 2010 10:39 pm
Die flambojante mnr. Truman Prince. I Foto: Peter Abrahams/son
Die politieke toekoms van Truman Prince, die selfaangestelde kroonprins van Beaufort-Wes, hang aan 'n baie dun draadjie.
Die omstrede burgemeester van die Sentraal Karoo-distriksmunisipaliteit word deur 'n klag van dronkbestuur in die gesig gestaar. Meer nog is dat die klein streeksparty waarvan hy lid is hom wil uitskop.
Die "nasionale" uitvoerende komitee van die Independent Civic Organisation of SA (Icosa), 'n party wat net in 'n paar dorpe in die Klein-Karoo steun het, ontmoet vanmiddag in Mosselbaai. Volgens die partyleier, Jeffrey Donson, gaan hulle koppe stamp oor "meer as net brood-en- brood-issues­".
Luidens sommige berigte gaan die feit dat Prince nagelaat het om sy R2-partylidmaatskapsgeld vir die jaar te betaal gebruik word om hom te skors.
Hy is ook verlede naweek op Laingsburg aangekeer nadat hy na bewering dronk en onverskillig deur die dorp gejaag het. Hy is op borgtog van R2 000 vrygelaat en moet in Desember weer in die hof verskyn.
Slaag Icosa daarin om Prince van sy partylidmaatskap te stroop is Prince in die politieke wildernis. Volgens die kiesstel behoort sy setel op die distriksraad aan die party en nie aan hom as kandidaat nie.
Hy sal dus die posisie (en sy salaris van R70 000 per maand) kwyt wees en Icosa sal 'n ander lid in sy plek kan aanstel.
Vrydag tydens 'n onderhoud met KaapRapport wou Prince egter nie besgee dat sy politieke opsies besig is om min te raak nie.
"Die einde van Truman Prince? Nooit! At every setback, I take a step back. God is planning my comeback."
En sy comeback, so reken hy, lê waarskynlik by die ANC – die einste party wat hom in Januarie 2006 geskors het nadat hy vir die soveelste keer vir die verkeerde redes in die nuus was.
"My roots lê by die ANC. Daar is ek gebou, om rigorous , radical en robust in debatte te wees."
Hy sê noudat die OD in die DA opgaan, "soek die Coloureds 'n politieke tuiste". "Die Kleurling se politieke toekoms lê nie by die DA nie, maar voordat ek na 'n ander party sal oorstap, sal ek eers met my mense konsulteer.
" 'n Sterk politieke voertuig is noodsaaklik. As ons lede dan nie met die ANC se BMW wil ry nie, moet ons 'n soortgelyke motor bou."
Of die ANC egter weer kans sien vir die onvoorspelbare "prins van varke", soos die poniekoerante hom gedoop het, is 'n ope vraag.
Toe die ANC hom destyds uitgeskop het, het verskeie ANC-grootkoppe in die Wes-Kaap hulle sterk uitgespreek teen sy geskiktheid om enige openbare amp te beklee.
Die party se provinsiale sekretaris, mnr. Mcebisi Skwatsha, het gesê Prince hoort tot die "politieke geskiedenis se vullisblik" en dat hy hopelik daar sal bly.
"Geen regering by sy volle verstand, op watter vlak ook al, kan mense se lewens en belastingbetalersgeld in die hande van 'n persoon soos Prince plaas nie."